《高明杨子远访山中诗以赠之》
明代·王渐逵

一春爱三月，轻阴淡微和。呼童理荒畦，有客来山阿。

话旧卧松理，小酌归烟萝。谈笑竟终日，取乐岂在多。

忽惊远言旋，未醉颜已酡。人生会合难，百年几相过。

华发不我迟，居诸其奈何。愿君且尽觞，听我山中歌。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。